Man vas by Beitbrug ná hy plofstof na SA wou smokkel(Foto: SAPD) ’n 33-jarige man is oor die naweek in hegtenis geneem nadat hy glo plofstof oor die Beitbrug-grenspos van Zimbabwe na Suid-Afrika wou smokkel. Volgens brig. Motlafela Mojapelo, polisiewoordvoerder, is die verdagte Saterdag in die vroeë oggendure in hegtenis geneem toe die vragmotor wat hy bestuur het, voorgekeer en deursoek is. “Beamptes het op plofstof afgekom wat in vier groot sakke versteek was. Lede van die Musina-plofstofeenheid was op die toneel en daar is op drie rolle ontstekingskoord en minstens 769 springpatrone beslag gelê.” Die verdagte sal na verwagting Maandag in die Musina-landdroshof verskyn op aanklagte van die besit en smokkel van plofstof.